text:
Búnaðarstovan skipaði í dag fyri kunnandi fundi um nýggju lógina um landsjørð og kunngerð um umsiting av landsjørð, har stjórin Ari Johanneson (myndin) greiddi frá.
Nógv fólk - serliga bøndur, festarar, seyðamenn og onnur áhugaði høvdu leitað sær til Kollafjarðar at fáa kunning um, hvørjar broytingar vóru gjørdar í lógini.
Bjarni Djurholm, landsstżrismašur ķ Vinnumįlum, sum umsitur bśnašarmįl, legši fyri og greiddi frį hųvušsinnihaldinum ķ lógarbroytingini.
Ari Johanneson, stjóri į Bśnašarstovuni, greiddi sķšani frį innihaldinum ķ lógini og kunngeršini.
Ari dugdi vęl at greiša frį og svaraši eisini spurningum frį luttakarunum aftanį framlųguna.
Ķ hųvušsheitum fevna broytingarnar um:
- heimild er įsett um, at festarar kunnu taka yvir/keypa allar ognir į festum viš hóskandi grundstykki
- festarar kkunnu sjįlvir avhenda festibręviš til persón, sum lżkur krųvini um jaršarbrśkskunnleika
- festibręviš kann vešsetast
- heimild er įsett um, at bųndur kunnu leiga śt lendi til fóšurframleišslu, trašir og urtagaršsstykki
- avloysing fyribit veršur goldiš beinleišis til festarar,/hagastżri, ķ stašin fyri sum įšur til Bśnašargrunnin
- įsetingar eru um endurgjald til festarar fyri mist lendi
- kęruręttur til bśnašarstevnu er avmarkašur til bert at vera galdandi fyri jaršarsųlu og jaršarleigu
- heimild er veitt fyri at įseta nęrri reglur um prķsįseting į lendi.
- at festari ikki longur situr fyri lķvstķš, men til festari veršur 70 įr. (henda regla er tó ikki nżggj)
Fleiri tóku oršiš į fundinum og vķstu į ymisk višurskifti, sum enn ikki vóru nųktandi, men taš var ręttiliga eyšsżnt, at fólk vóru sera fegin um broytingarnar, sum higartil eru gjųrdar.
Arbeišsbólkurin, sum tilevnaši lógaruppskotiš fekk eisini rós fyri arbeišiš og somuleišis landsstżrismašurin fyri sķtt dirvi at fįa framt broytingarnar gjųgnum lųgtingiš.
Ķ arbeišsbólkinum sat Maria Róin frį Vinnumįlarįšnum, Bjųrn Patursson frį Bóndafelagnum, Ari Johanneson frį Bśnašarstovuni og ķ byrjani var Kįri av Rógvu eisini knżttur at arbeišnum til hann tók seg burturśr, sum nevnt var į fundinum.
Nógv fólk luttóku į kunnandi fundurin hjį Bśnašarstovuni ķ Kollafirši


c: text/html

text:
11/23/09
Miike Snow og Damien Jurado
Fríggjakvøldið vóru tað svensku Miike Snow, ið spældu á Loppen. Feit konsert. Kendi bara nøkur einstøk løg frammanundan, men haldi ikki tað bilti so nógv. Miike Snow eru ein trio, ið er manna av amerikanska sangaranum Andrew Wyatt og svensku prodjúsara duoini Christian Karlsson og Pontus Winnberg. Teir báðir eru kanska betri kendir undir prodjúsara heitinum Bloodshy & Avant. Um tú kennist við tað navnið, so er tað ikki so løgið, tí Bloodshy & Avant hava skrivað og produserað løg fyri Britney Spears, Madonnu, Ms Dynamite, Kelis, Kylie Minogue og Jennifer Lopez.
Kendasta lagið frá teirra hond, er óivað stórhittið "Toxic" hjá Britney. "Toxic" er eisini eitt hamrandi feitt popp lag, og dømi um mainstream popp, tá hann vísir seg frá síni allar bestu og mest uppfinnsamu síðu (jú, slíkt hendir faktiskt viðhvørt, men bara viðhvørt...)
Um onkur annars kennist við navnið Pontus Winnberg, so er tað ein orsøk til tað. Hann er nevniliga beiggi Peter Winnberg, ið er bassleikari í frálíka íslendska reggae bólkinum Hjálmar, ið vitjaði á G! Festivalinum í 2005.
Miike Snow er so nýggjasta verkætlanin hjá teimum báðum og Andrew Wyatt. Haldi teir tríggir deilast um sangskriving og sovori. Tá teir spæla live eru teir seks mans á palli; Wyatt (sang, gittar, tangentar), Karlsson (elektronikk), Winnberg (bass og tangentar) og so ein trummari, ein tangentleikari og ein trummumaskinu/DJ miksara maður. Stuttlig samanseting, ið eisini riggar væl.
Mær dámar væl tónleikin hjá Miike Snow, tí hann er eitt sindur torførur at seta í bás. Tað er heilt avgjørt poppur, ið inniheldur hópin av referansum til popp landslagið seinastu 10 árini, men tað er alt møguligt annað eisini; eletroniskt, sindur house kent í løtum, rockur, folk...kul samanseting av ymiskum tingum. Her eru so nøkur løg frá sjálvnevndu debutplátuni, ið kom út í oktobur:
Fyrsta staklagið og fyrsta lagið á plátuni:
Næsta staklagið:
Frálíkt og super einfalt lag (tríggjar akkordir allan vegin), ið flytir seg yvir í hissini house rundferðir:
Her er sama lagið live á amerikonsku KCRW útvarpsstøðini. Giti at teir spæla í gitnu alternativu tónleikasendingini "KCRW's Morning Becomes Eclectic". Eg haldi tað er áhugavert, at teir ikki eru 100% avgjørdir frammanundan í hvussu lagið skal menna seg, men lata ístaðin live elementið og spontanitetin spæla inn. Soleiðis ljóðar og sær tað í øllum førum út her hjá mær. Skrúva hart frá, tí ljóðið er nakað spakuligt:
Næsta navnið, ið er til umrøðu og altso spælir á Loppen í kvøld, er amerikanski sangskrivarin og Seattle búgvin Damien Jurado. Hann hevur givið plátur út síðani 1997, og hin nígginda, nevnd Caught In The Trees, kom út í septembur í fjør.
Damien Jurado skrivar ólukksáliga góðar sangir. Hann er eitt slag av songwriter's songwriter. Ein sovorin sum aðrir sangskrivarar lurta eftir og hava virðing fyri. Hann hevur eisini eina feita rødd. Ikki tí at hann er nakar croonari ella ger fancy teknisk ting ella hevur stóra vídd ella nakað, men tí at hann syngur inniligt og vakurt og viðbreki. Hann syngur soleiðis sum viðkomandi er fyri sjangruna(r), ið hann ferðast í, og hann ger hetta væl.
Fyrstu fýra pláturnar hjá Jurado komu út á legendariska og somuleiðis Seattle baseraða indie plátufelagnum Sub Pop (sum í síni tíð hýsti Nirvana, og í dag hýsir sovornum sum The Shins, Band of Horses og Fleet Foxes). Í sambandi við fimtu útgávuna Where Shall You Take Me? frá 2003 flutti Jurado yvir á kanadiska (og somuleiðis sera indie-sliga) Secretly Canadian. Og har hevur hann verið síðani.
Pláturnar hjá Jurado flyta seg (generelt sæð) frá tí nakna og low-fi einfalda, til tað meira rock og el-gittar orienteraða. Tær flestu merktar av tí fyrra, og onkur einstøk av tí seinna. Ghost of David (Sub Pop, 2000) er óivað tann mest nakna og low-fi-sliga, meðan I Break Chairs (Sub Pop, 2002) er ein rockut ein, ja faktiskt nógv tann mest rockutta hjá Jurado. Ein feit pláta, sum eg havi lurtað heilt nógv eftir millum ár og dag. Tað var vinmaðurin og tónleikaligi sparringspartnarin Bogi á Lakjuni, sum í síni tíð vísti mær tað plátuna. Takk fyri tað, Bogi.
Havi seinni lisið meg fram til, at Jurado einamest gjørdi I Break Chairs í eini handavending, fyri at sleppa burturúr sáttmálanum við Sub Pop. Tað havi eg eitt sindur ilt við at trúgva, tí løgini eru somikið góð. Men hey, kanska passar tað, og kanska vitnar hetta um gávurnar hjá Jurado at hála góð løg og góðar tekstir upp úr ermuni, soleiðis í eini handavending. Eisini tá um sleppan burturúr úr sáttmálum ræður. David Bazan framleiddi tað plátuna, forrestin (David Bazan er annars ein søga fyri seg, men hon má bíða).
Eg skal ikki roksa so nógv afturat, annað enn at eg viðmæli øllum at tjekka Damien Jurado út. Og Miike Snow. Latum okkum ikki gloyma teir. Teir hava gamaní spælt, men Jurado spælir í kvøld. Á Loppen. So um hetta vekir tín áhuga og tú ert í økinum, so hevði tað kanska verið eitt hugskot at lagt leiðina framvið. Nøkur klipp:
Av teirri nýggjastu; Caught In The Trees (ið satt at siga leggur seg nakað uppat I Break Chairs, hvat rockinum viðvíkur):
Eitt vakurt friðarligt lag, somuleiðis av Caught In The Trees:
"Lose My Head", av teirri frálíku I Break Chairs frá 2002:
Hitt avbera vakra "Tonight I Will Retire", live framførsla frá 1998 ella 99:
Man-hevði-hoyrt-eina-knappanál-detta-á-gólv live framførsla av "What Were The Chances", upprunaliga av And Now That I'm In Your Shadow frá 2006:
Miike Snow á myspace
Damien Jurado á myspace
1 comment:
- AnonymousNovember 23, 2009 at 10:22 PM
Animal sangurin er meega feitur! Má fara at checka teir meira útReplyDelete

robotstxt: allowed

filter: keep


text:
Messerschmidt blakaður úr leiðsluni í Dansk Folkeparti
- Vit hava umhugsað støðuna og gjørt av, at Morten Messerschmidt ikki longur er...
Sýriskir flóttar binda fyri Guðrun&Guðrun
Tað er miðilin International Business Times, sum skrivar um arbeiði hjá Guðrun&...
Flóttar funnir umborð á grønlendskum trolara
Dreingirnar hava upplýst, at teir eru seytjan ára gamlir og sýriskir flóttar, s...
Val 2016: 120 lestraríbúðir í Álakeri
Alsamt fleiri lesa og læra í Føroyum, og tað er ótrúliga gott. Fleiri útbúgving...


text:
Makrelurin stendur víða um í Norðureysturatlantshavi, meðan útbreiðslan av sild er meira avmarkað, serliga í altjóða og norskum øki.
Tað vísa tølini, sum eru sett saman frá øllum skipunum, skrivar Havstovan á sínari heimasíðu.
Makrelurin stendur heilt frá norðarlaga í Norðsjónum og norður móti Svalbard og vestur í Eysturgrønlendskan sjógv. Nøgdirnar eru tó ikki tær somu í øllum økinum, og er tað serliga í einum øki frá Norðsjónum norður um Føroyar og norður í altjóða sjógv at nógv er til. Eisini á suður- og vesturlandinum í Íslandi er nógvur makrelur, eins og á markinum millum grønlendskan og íslendskan sjógv.
Sildin stendur í einum samanhangandi belti úr landsynningi í útnyrðing. Frá norðast í Norðsjónum, eystan og norðan fyri Føroyar, í ein útnyrðing yvir móti Íslandi og í kalda sjógvin norðan fyri Ísland inn í grønlendskan sjógv. Tó er sera lítið av sild í altjóða og norskum øki.
Les meira á hav.fo


text:
Dagfinn Olsen 20.04.2017 (21:51)
Løgreglumaður skotin á opnari gøtu í París
Ein løgreglumaður hevur latið lív undir einum skotbardaga á kendu gøtuni Champa Elysées.
Miðlar skriva í kvøld um skotbardaga í París, har ein løgreglumaður hevur latið lív, og sambært løgreglu á staðnum er maðurin, ið hevur skotið, eisini deyður.
Hetta hendi, tá skotið varð eftir løgregluni í París á gøtuni Champ Elysées.
Hendingin fer fram bert 3 dagar undan fyrsta umfarinum av franska forsetavalinum. Týsdagin tók løgreglan tveir mans, 23 og 29 ára gamlir, í Marseille, tí teir vóru undir ilgruna fyri at harðskapátøk undan valinum.
Myndugleikar, løgregla og onnur hava longi verið í hægstu tilbúgving, eftir at Frakland hevur verið rakt av fleiri atsóknum síðstu tvey árini, har 230 fólk eru deyð.
Le Figaroskrivar, at gøtan Champ Elysées er stongd, og at stórt løgreglulið er til staðar, meðan tyrla flýgur lágt yvir økinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Bert sannir sangir verða verandi.../
Umvegis eina vitjan hjá tónleikaranum og tónaskaldinum Teiti Lassen á TED TALKS 2015 í Vancouver fáa vit áhugavert innlit í hansara hugsanir um kreativa skapan.
Teitur Lassen er í løtuni á eini sololeikferð í Danmark, Finlandi, Noregi, Svalbard og Týsklandi. Flestu konsertirnar eru í Danmark, har sera stórur áhugi er fyri teimum - fleiri eru útseldar. Samstundis skrivar Teitur sangir og tónleik til eina elektriska strúkikvartett við sangara - burturúr tilfari av brøvum, ið fólk skriva til Romeo og Juliet í Verona. Aftaná hetta skal hann m.a. skriva tónleik til ein heimildarfilm og eitt stutt tónaverk til ICE ensemble (International Contemporary Ensemble).
Úr at gera
Sjálvt um Teitur Lassen sostatt hevur úr at gera, kendi hann tað sum ein sannan heiður, tá hann herfyri varð biðin um taka lut í sonevndu TED TALKS í Vancouver. TED stendur fyri tøkni, undirhaldi og design (Technology, Entertainment, Design), sum eru yvirskipaðu evnini, ið verða viðgjørd á altjóða ráðstevnum, sum Sapling Grunnurin fyriskipar kring heimin undir slagorðinum Hugskot, ið eru verd at breiða út. Ein TED fyrilestur varir bara í 18 minuttir ella minni. Nógv kend fólk hava hildið TED fyrilestrar; Bill Clinton, Jane Goodall, Malcolm Gladwell, Al Gore, Gordon Brown, Richard Dawkins, Richard Stallman, Bill Gates, Bono, Mike Rowe, Larry Page og Sergey Brin, eins og nógvir Nobel heiðurslønarmóttakarar eisini hava lagt fram sínar hugsanir í TED høpi. Vit hava spurt Teit Lassen um upplivingarnar í Vancouver og hann greiðir soleiðis frá:
Teitur um TED TALKS 2015 í Vancouver
Eg var bergtikin av at hoyra framløgur um rúmdarferðir til Mars, sjálvkoyrandi bilar, rættvísi, virus, ríkidømi, fátækradømi, hjálpararbeiði og skapandi arbeiði. Aftaná Ted mátti eg ásanna, at eg hevði eina betri fatan av hvat er á breddanum í dag og hvørjar avbjóðingar fara at koma. Eg væntaði helst okkurt heilt annað tá eg fór umborð á flúgvaran til Vancouver. Eg roknaði ikki við at reika burt í tonkunum til bambus arkitektur í Bali, til virtualan veruleika í einari Sudanskari flóttafólkalegu í Jordan ella til upprunan á Boston Undrinum.
Vaktur
Eg føli tað sum um eg havi verið í kirkju og eri vaktur. Eg var burtur í vetrarsvøvni og nú eri eg meira forvitin eftir vári. Kenni meg í sambandi við heimin og íblástan. Allir røðararnir vóru serfrøðingar. Eitt opið og gevandi huglag merkti allar framløgudagarnar. Ímynda tær at vera umgyrdur av býnum Vancouver, sum er bygdur í einum skógi í British Columbia við japanskum kirsuberjatrøum og sissandi umhvørvinum av náttúru, umframt kinverskum ungdómi í Ferraribilum og Yogium við sínum yogamáttum undir armunum. Millum røðararnar vóru nobelvirðislønartakarin Kailash Satyarthi, og performancelistakvinnan Marina Abramovic, umframt kend fólk sum Bill Gates og Dalai Lama.
Passión: At skriva sangir
Evnið í ár var Sannleiki og Áræð og mín sessión nevndist Passión og Avleiðing. Eg spældi THE SINGER, I WAS JUST THINKING og HOME. Hetta var tað, eg hevði at siga: Eg komi frá einum av minstu londunum í heiminum, Føroyum. Føroyar eru átjan smáar oyggjar í Atlantshavi, ið liggja millum Ísland, Noreg og Skotland, og har búleikast hálvtrýsstúsund fólk. Vit hava okkara egna móðurmál. Tá fólk koma saman til brúdleyp, veitslur og annað er eitt ávíst afturvendandi repertoire av sangum, sum fólk syngja aftur og aftur. Tað eru svenskir fólkasangir, danskir kærleikssangir, føroyskir tjóðskaparromantiskir “vit elska okkara land, er tað ikki herligt her, lat okkum ongantíð fara hiðani” sangir, Beatles sangir, popsangir, allir møguligir sangir, sum finna vegin fram til okkum og sum siga tað, sum skal sigast fyri at lata upp fyri okkara kenslum og binda okkum saman. Eg lærdi at spæla allar hesar sangirnar og hetta var soleiðis, eg gjørdist sangskrivari. Tá eg var trettan, byrjaði eg at kopiera, hesar sangirnar, skrivaði um systir mína, um hundin hjá mær og tílíkt. Tá eg var seytjan, hevði eg skrivað yvir hundrað sangir. Tá skrivaði eg endiliga ein góðan sang. Sangurin var um damuna, sum flutti úr Føroyum fyri at gerast dansari. Eg sendi sangin til hana á kassettubandi sum eitt bræv. Tað er ein “Eg elski teg, góða, nær kemur tú heim” sangur. Vinirnir bóðu meg aftur og aftur um at spæla hendan sangin og eg spæli hann enn í dag. At syngja er at deila tínar kenslur. Um tú ikki gert tað, tá tú syngur, framvísir tú bara fimleik við røddini. Fyri at syngja mást tú vera serfrøðingur í tí tú syngur um. Tær nýtist at geva út og geva øðrum ein part av tær sjálvum.
Sannir sangir
Eg sóknist eftir hesum sama í øllum. Eg spyrji: hvat er ætlanin við hesum arkiekturinum, hesum designinum? hesari matstovuni, hesum filminum? Um ætlanin er at reypa, at vinna pengar ella fagnaðarróp, so gevur tú ikki. Tá tekur tú. Bestu sløgini av víni, stórslignastu listaverkini, klassiska designið, sangirnir sum vit syngja umaftur og umaftur. Hetta eru virði, ið verða til við innliti og einum vilja at geva. Soleiðis fáa skapaninar lív, og finna vegin inn í lív okkara. Tá verða skapaninar ikki bara vakrar, áhugaverdar og hugtakandi, men eisini meiningsfullar, brúkbarar og sannar. Tá vit skapa skulu vit meta um ætlanina við tí skapaða, so at vit eru vís í, at tað, vit ætla er satt. Bert sannir sangir verða verandi.


text:
EB/Streymur vann eftir longda leiktið og brotssparkskapping teirra dyst í fyrsta umfari móti Skála. Flotta avrikið bleiv endurtikið sunnudagin, tá Suðuroyarliðið var sent heim aftur við ongum.
Hetta hevur helst givið monnunum hjá Heðini áræði at taka eitt stig afturat. Hóast nakað av vatnið er runnið í ánna, síðan felagsliðið var ein avgjørdur maktfaktorur her á landi, eiga teir helst at kenna seg væl í hesum døgum.
Vit megnaðu heldur ikki at fáa hol á móti ÍF, so eftir frálíka sigurin ímóti MB, duttu vit hart niður á jørðina aftur eftir nullloysnina í Fløtugerði.
Burtursæð frá at málini í Effodeildini lata bíða eftir sær, sær bara heilt gott út hjá okkum, og spæla vit kortini rætt, eiga vit at megna eitt betri úrslit skírisdag kl. 17.00.
Vit gleða okkum til spennandi dystin og ynskja øllum hjartaliga vælkomin í Gundadal, okkara leikvøll.
Góðan dyst og koyr á, HB!!!!
Allir dystirnir í 1/4. finaluni eru hesar:
1304 NSÍ – TB/FCS/Royn
1304 ÍF – KÍ kl. 14.30
1304 HB – EB/Streymur kl. 17.00
1304 B36 – Víkingur kl. 13.45


text:
Tíðindi
17. mai 2017
- Lesið tær 20 síðurnar við dømum um svar upp á kritikk. Tá tit hava gjørt tað, fara tit at kenna tykkum illa við í eina tíð, og eg meini veruliga illa, tí tað sum har stendur, vísir, hvussu illa stendur til. Men tá ein tíð er farin, fer aftur at ganga framá.
Soleiðis endaði sosiologurin og granskarin, Rasmus Willig, sín fyrilestur á tiltakinum hjá Fakfelagssamstarvinum fyri álitisfólkum og leiðarum, sum varð hildið á Hotel Føroyum seinasta mikudag.
Hesi seinastu nógvu árini hevur hann granskað í evninum, og niðurstøðan hann er komin til er lítið hugaligur lesnaður. Tí heldur enn at brúka kritikk sum eitt konstruktivt íkast í einari tilgongd, eru vit sum samfelag í dag komin hartil, at vit ikki tola kritikk. Vit duga heilt einfalt ikki at brúka hann.
- So tá fólk – av einari ella aðrari orsøk – hava eina kritiska viðmerking til eitthvørt, so verður kritikkurin vendur móti persóninum sjálvum, og sum dømini í bókini vísa á, helst eisini við einum persónligum undirtóna, vendur móti persóninum sjálvum. Tað er jú heilt galið, greiddi Rasmus Willig áhoyrarunum frá.
Fyrilesturin hjá sosiologinum byggir á granskingararbeiðið, sum hann hevur gjørt seinastu sjey árini áðrenn nýggjasta bók hansara, sum á donskum ber heitið “Afvæbnet kritik”, kom á marknaðin.
Í hesi bókini lýsir hann, hvussu nýmótans almenn arbeiðspláss í dag reagera uppá kritikk. Tað verður m.a. gjørt við svarum, sum hann hevur fingið frá teimum fólkum, sum hann hevur hildið fyrilestur fyri.
Tá hann hevur verið úti og hildið fyrilestur fyri eitt nú lærarum, sjúkrarøktarfrøðingum, pedagogum, sosialráðgevarum og løgreglufólki, hevur hann sett tey saman í bólkar og biðið tey lýsa við egnum orðum, hvat hendir, tá onkur hevur havt eina kritiska viðmerking.
Íalt hevur hann fingið svar frá umleið 1.400 respondentum, og tey vísa rættiliga týðiliga, at tað ikki er lætt at vera kritiskur í dag.
Granskarin ivast ikki, hvør skal hava skyldina av gongdini. Tað er tann neoliberalistiski hugsunarhátturin, sum gjøgnumsúrgar okkara samfelag.
Í samrøðu við Kristeligt Dagblad í fjør segði Rasmus Willig, at neoliberalistiska tankagongdin ikki bara hevur teoretiska ávirkan á okkara samfelag. Hon hevur beinleiðis ávirkan á donsk arbeiðspláss.
- Tað er javnan, at námsfrøðingar ávara um, at tey hava ikki stundir at skifta blæu á børnunum, og lærarar ávara um, at tey hava ikki stundir til fyrireiking ella tá sjúkrarøktarfrøðingar siga, at tey ikki kunnu standa inni fyri røktini tey geva sjúklingunum, segði Willig við Kristelig Dagblad.
Hetta endurtók hann í fyrilestrinum á Hotel Føroyum, har hann eisini vísti á, at neoliberalisman hevur lítið at gera við politisku liberalismuna, sum byggir á frían marknað av menniskjaligum virðum og talufrælsi.
Hann fer so langt sum at seta spurnartekn við, um neoliberalistiska samfelagsrákið í roynd og veru brýtur ásetingarnar í grundlógini um sensur.
- Kritikkurin verður kvaldur, neutraliseraður ella sendur aftur har hann kom frá, endurtekur granskarin, tá vit sessast í forhøllini á hotellinum at draga saman um fyrilesturin – og evnið í heila tikið.
Taka vit í tann seinasta partin, so er einki sum skjótt og lætt fær kritiskar røddir at tagna sum at venda kritikkinum móti persóninum sjálvum. Og tað verður brúkt í størri og størri mun, vísir hann á.
- Fólk skulu hava loyvi til at koma við viðmerkingum uttan at tey skulu vera sett í bás sum grenj. Men tað vera tey, og ofta við einari viðmerking um, at fólk í øðrum deildum hava lætt við at taka við broytingunum. Tað vil siga, at so má tað vera tær, tað er galið við. Hetta fær fólk at tiga, tí tey tíma ikki at vera spilt út, sigur Rasmus Willig.
Neoliberalisman og tankagongdin um kappingarstatin er vorðin ein autoritetur, sum eingin kann siga nakað um, og tey sum ikki taka undir við tí, eru ímóti.
Tað er ein trupulleiki, sum nakað skal gerast við.
- Í dag skulu starvsfólkini vera sterk og til reiðar at taka við broytingum – og ikki tola kritikk. Tað hevur við sær, at vit leggja bond á okkum sjálvi. At vit sensurera okkum sjálvi, tí vit kenna avleiðingarnar, um vit siga eitt ella annað um møguligar broytingar á okkara arbeiðsplássi. Og ístaðin fyri at koma við konstruktivum og uppbyggjandi kritikki, velja vit heldur at tiga, hóast vit vita, at arbeiðsplássið missir við tí, sigur Rasmus Willig.
Sveinur Tróndarson, journalistur
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Leygardagin, tann 25. mai kl. 13.00, verður árligi aðalfundin hjá Svimjisamband Føroya hildin í ÍSF-húsinum.
Svimjisambandið bjóðar eitt bita til fundarluttakararnir.
Skrá samb. lógunum – sí http://www.ssf.fo/felagsskapur/reglugerd/log-fyri-svimjisamband-f%C3%B8roya/ grein 7.
Nevndarlimir, ið standa fyri vali eru:
Rókur í Jákupsstovu, næstformaður
Jórun Eið Johannesen, skrivari
Rókur í Jákupsstovu tekur við afturvali
Jórun Eið Johannesen tekur ikki við afturvali og fyri hann skjýtur starvsnevndin upp at velja Anni á Hædd
Eitt mál eru komin inn.
Tað er eitt uppskot er til lógarbroyting, tað er til grein 7 um aðalfundin:
7. Aðalfundurin
Hægsti myndugleiki í SSF er aðalfundurin, sum verður hildin í mai mánað. Aðalfundurin skal lýsast í bløðunum og á heimasíðu SSF ein mánað frammanundan.
Broytast til:
Hægsti myndugleiki í SSF er aðalfundurin, sum verður hildin í september mánað. Aðalfundurin skal lýsast í bløðunum og á heimasíðu SSF ein mánað frammanundan.
Møtið fjølment, bæði úr feløgunum og nevndunum.


text:
Dan í Soylu ið er 21 ára gamal, er barnvaksin B71-ari og leikti, bara 16 ára gamal, sín fyrsta dyst á besta liðnum 1. august 2012 tá sandoyingar á heimvølli taptu 0-2 móti 07 Vestur.
Í 2013 og 2014 var Dan partur av okkara frálíku U18 dreingjum, sum tá var eitt samstarv við oyggjabúgvarnar fyri sunnan.
Frá 2014 til 2016 var Dan avgerðandi partur av besta liðnum hjá AB, áðrenn hann í ár skifti norð í Sundalagið.
Vit gleða okkum almikið um at hava fingið hendurnar í frálíka miðvallaranum og ynskja honum vælkomin í Havnar Bóltfelag.
Mynd: Turið Láadal Sejersdóttir


text:
Sum nakað nýtt, hevur heimasíðan hjá Runavíkar kommunu, nú fingið eitt nýtt punkt, sum eitur myndafrásagnir. Hetta er at finna í menuyvirlitinum í vinsta bredda. Her leggja vit myndir inn, frá ymiskum tiltøkum í kommununi. Um tit hava eitthvørt alment tiltak, eru øll vælkomin at senda myndir til: kunningarstovan@runavik.fo ella runavik@runavik.fo.
05.11.2009
Myndafrásagnir á heimasíðuni
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt


text:
Síðan oljuprísurin fór at fallla hevur stóra oljuframleiðaralandið í Afrika, Nigeria, verið illa spert fíggjarliga. Hetta hevur eisini ávirkað føroyska útflutningin til landið, men nú eru glottar fyri framman – bæði Høvdavirkið í Leirvík og uppsjóvarflotin merkja broytingarnar.
– Tað sær meira positivt út nú. Vit eru so smátt farnir at selja til landið aftur, og teir eru eisini farnir at rinda útistandandi, sigur Eirikur á Húsamørk, stjóri á Høvdavirkinum í Leirvík, sum hevur bygt seg upp yvuir fleiri ár við at útflyta serliga turkaði høvd til Nigeria.
Eisini hjá reiðarínum Varðanum í Gøtu eru tey vorðin varug við broyttu viðurskiftini í Nigeria, og nøkur tons av svartkjafti eru á veg til stóra afrikanska landið.
Lesið meira í blaðnum hetta vikuskiftið


text:
Aftur í ár verður ólavsøkurenningin hjá Bragdinum. Runnið verður frá Skálatrøð út á Bakka.
Teinurin hjá teimum vaksnu er 5 km og børnini renna frá 430 metrum til 1,3 km, alt eftir hvørjum aldursbólki tey eru í.
Tilmeldingin til ólavsøkurenningina er opna og sambært fyriskiparunum, loysir tað seg best at melda til áðrenn seinastu freist 26. juli klokkan 18. Til ber eisini at melda til á staðnum, men tá er lutøkuprísurin hægri.
Startnummurini skulu heintast í Skeiva pakkhúsið á Høgu kai frá kl. 16.00-17.3. Renningin byrjar kl. 18.00 og fyrsti bólkurin hjá børnunum skal eftir ætlan byrja kl. 18.40.
Um viðrar verða heiðurmerkini handaði uttandura, men møguleiki er eisini at fara inn í Skeiva pakkhús, um veðrið ikki skikkar sær.
Tilmelding fer fram á bragdid.fo ella á renn.fo


text:
Norðoya Apotek
28. apríl 1932 letur upp deildarapotek í Klaksvík í leigaðum hølum í Toystovuni hjá fyrrverandi kongaliga handli. 8.juni 1961 letur apotekið upp í egnum hølum, sum eisini eru núverandi høli. Á sumri 2011 fer ein umfatandi umbygging fram av inngongdini og kundaøkinum á apotekinum.
1. juli 1983 fær leiðarin heiti apotekari í staðin fyri deildarleiðari í sambandi við bygnaðarbroytingar.
Norðoya Apotek hevur í høvuðsheitum norðuroyggjarnar sum kundagrundarlag við á leið 6000 fólkum.
Í 2006 verður núverandi apotekari, Kristbjørg Isaksen, sett. Á Norðoya Apoteki starvast 11 fólk: 2 farmaseutar við apotekaranum, 6 farmakonomar, 1 farmakonomnæmingur og 2 hjálparfólk.
Apotekið veitir Klaksvíkar sjúkrahúsi, 1 røktarheimi, 1 vistarheimi og 2 sambýlum heilivág. 3 kommunulæknar eru í Klaksvík og 1 tannlæknastova umframt barnatannarøktin.
Í miðal eru 175 kundar á apotekinum dagliga, og bjóðar apotekið eisini útflýggjan av heilivági í úrtíð. Aðrar tænastur, apotekið bjóðar, eru t.d. eftirlit við skipskistum.
Apotekið umsitur 5 humanar heilivágsgoymslur í Norðoyggjum – í Fugloy (Hattarvík og Kirkja), Svínoy og Kalsoy (Mikladalur og Húsar) og eigur 3 djóraheilivágsgoymslur – í Fugloy (Kirkja), Kalsoy (Trøllanes) og í Svínoy.


text:
Annika Klein er sett sum avloysari á Kunningarstovuni fyri Herbjørg Jøkladal, sum er farin í barnsburðarfarloyvi. Hon er sett í tíðaravmarkað starv í 1 ár.
Annika hevur útbúgving sum cand. mag. í fjølmiðlavísindi og hevur frammanundan arbeitt í Grønlendingahúsinum í Odense. Undir útbúgving síni var hon í starvsvenjing í Kringvarpinum og á Filipsoyggjunum í samstarvi við eina útveitanarfyritøku.
08.12.2011
Annika á Kunningarstovuni
Annika Klein er sett sum avloysari á Kunningarstovuni fyri Herbjørg Jøkladal, sum er farin í barnsburðarfarloyvi. Hon er sett í tíðaravmarkað starv í 1 ár.


text:
- Tíðindi, mentan og ítróttur
Dómur er bara fyri Smyril, tí skal Galaxy gjalda
Tvøroyrar havn vil hava havnargjald fyri Galaxy, sum sigldi fyri Smyril 22 dagar í vár.
Kommunan krevur okkurt um 150.000 kr. frá Strandfaraskipum landsins.
Hóast Tvøroyrar kommuna og havn hava fingið ein dóm í Eystari landsrætti um strandfaraskip og havnargjald, so er hann ikki galdandi í hesum førinum, sigur borgarstjórin á Tvøroyri, Kristin Michelsen.
Tí, sigur hann, tann dómurin er bara galdandi fyri Smyril, tí Smyril og einki annað skip er nevnt í dóminum.
M/f Smyril skal ikki rinda havnargjald á Tvøroyri, sigur Landsrætturin.
Kristin Michelsen sigur, at stjórin á Strandfaraskipum landsins hevur lovað at svara fríggjadagin.
Sí eisini


text:
Vinnutíðindi
Skal doyvast at halda kjaft
15. Jan 2018
Gamlar perlur: Páll Suni Joensen, úr Lopra: - Eg havi fingið at vita frá Karini Kjølbro, at eg skal mentalkannast, og ongan rætt hava til verja. Hon sigur, at eg skal dømast til tvangsmedisinering fyri at hava hótt ársins leiðara... Hetta stóð at lesa í Oyggjatíðindum 5. februar 2010. Síðani tá er Páll Suni Joensen, dømdur, men tað fara vit helst at hoyra meira um.
les meir
Hol í høvdið fyri 1,8 millión
15. Jan 2018
Perlur: Samferðsluleiðarin hjá SL, Joan Poulsen, váttar fyri blaðnum 22. oktober, at SL hevur býlagt serbygdan lastbil, at koyra bingjur gjøgnum Hvalbiartunnilin, tó at ein serbygdur flutningsbilur stendur fyri onki í Norðoyggjum, tí eigarin hevur ov lítið at gera. Men stjórin, váttaði ongantíð hetta “hologram”, og ongin prísur var heldur nevndur, men nú er øðrvísi. Hetta skrivaði Oyggjatíðindi 5. november 2010, meðan Dimma hevur havt hetta sum sensatión í 2011. Hvat tá.
les meir
Petur og Marius: Spekulantar standa saman
14. Jan 2018
Perla: Peter Straagaard Holm, og Jógvan Páll Marius Lassen, hanga ikki bara saman í samband við Smyril Line. Teir eru partaeigarar í P/F 6. mars 2007, sum hevur til endamál, at reka handil og vinnu. Felagið hevur skrásett fleiri hjánøvn. Tey
flestu hjánøvnini eru Kaupthing ella Keypting. Stjóri í felagnum
er Regin Ingolfsson Jacobsen. Í Oyggjatíðuibndum 3. juni 2009.
les meir
Armani Marius er stóra fyrimyndin
14. Jan 2018
Perlur: Hann er kendur frá fótbóltinum, og frá vinnulívinum. Nú er han eisini kendur, sum lúrarin í sólsentrinum, men hvør er hesin Jan Allan Múller. Oyggjatíðindi hevur funnið eina aðra síðu av manninum. Hann er eisini mótadukka. Hetta avdúkaði Oyggjatíðindi 5. juni 2009.
les meir
Stakk knív í búkin á sær sjálvum
08. Okt 2017
Finn Arni Samuelsen, orkaði ikki meira. Hetta er enn ein lagna, sum Oyggjatíðindi hevur avdúkað, og sum Einglapressan hevur tagt.Grein í Oyggjatíðindum 17. juni 2009
les meir
Rólant gav kjaft-fisk og breyt armin á mær
08. Okt 2017
Perlur úr goymsluni: Hetta segði Engelbert Sigurðsson, í Oyggjatíðindum 1. mai 2009. Her er greinin í fullari longd. Borgarstjórin váttaði, at teir báðir brustu saman, men avvísti, at hava brotið armin á manninum.
les meir
Skitið Holm´stráð
08. Okt 2017
Perlur. Oyggjatíðindi kann í dag avdúka, at Petur Holm, stjóri í Smyril Line, hevði eina leikskrá fyri hvussu Norrøna kundi ríða stormin av: - Tí taka vit nú fatur í løgmann fyri at tryggja 60 milliónir. Hetta má gerast skjótt og uttan at pressan fær at vita hvat hendir, stendur í leikritinum... Hetta varð avdúkað í Oyggjatíðindum, 6. Mars 2009.
les meir
TÁ LÓGARBROTINI VERÐA GÓÐKEND
08. Sep 2017
PERLUR: Vit fara fríggjadagin at viðgera grovt lógarbrot, tá Runavíkar kommuna valdi at skrotta byggisamtyktina fyri F1 økið, sum var lagt út, sum grønt øki, og tískil friðað fyri allari bygging, og gjøgnumkoyrandi ferðslu. Lógarbrotið blástemplað, bæði av Innlendismálaráðnum og av umboðsmanninum.....Grein í Oyggjatíðindum 1. oktober 2004.
les meir


text:
Tað verður sagt, at tað ikki er hvørt ball mann skal fara til, og ikki hvørt orð, mann skal svara til. Men seinasta lesarabrævið hjá undanfarna borgarstjóra bar av. Í longum hvøssum lesarabrævi verður funnist at sitandi meiriluta og teimum málum, sum hava verið ella ikki verið fyri í býráðnum.
1. januar 2017 tók sitandi meiriluti við og tók yvir eina fíggjarætlan fyri inniverandi ár, sum var samtykt av undanfarna býráð. Ongin fíggjarlig langtíðarraðfesting av íløgunum var gjørd og tí stríðist kommunan við eini fíggjarætlan í dag, ið hevur yvir 300 mió. í framfluttum íløgum, íløgum sum eru samtyktar, men ikki framdar, og sum skulu fíggjast.
Ístaðin fyri at fremja íløgurnar raðfesti undanfarni borgarstjóri eitt nú keyp av bankabygningum fyri 100 mio.
Pyntað mynd
Sitandi meiriluti tók yvir eina fíggjarætlan, har rakstrarútreiðslurnar vóru øktar við 8%, og ein niðurskurður var í inntøkum kommunurnar uppá 26 miljónir. Ófyrireikaðar íløgur vóru samtyktar til tess at fáa myndina at síggja væl út úteftir.
Eitt dømi er Musikkskúlin, sum hekk í leysum lofti. Ein verkætlan á 100 mió, sum var liðugt projekterað, men sum ikki hevði nøktandi fígging. Út frá givnu fíggjarligu fortreytunum valdi sitandi samgonga tó at raðfesta Musikkskúlan fíggjarliga, tí børn og ung, lærarar og foreldur, hava tey seinastu 20 árini fingið lovað henda skúlan, men hann bleiv ikki til veruleika fyrr enn nú.
Ein onnur ófullfíggjað verkætlan er Høllin á Hálsi, sum manglar áskoðarapláss. Hetta er ein íløga á fleirtals miljónir, sum vit nú hava raðfest og samtykt.
Hóast kommunan hevur havt nógvar meirinntøkur, so røkka hesar ikki til fíggjarligu raðfestingarnar hjá undanfarna borgarstjóra. Enn hevur sitandi meiriluti ikki fingið høvið til at gera sína fyrstu fíggjarætlan, sum skal samtykkjast í vetur. Tískil er tað undir alt lágmark at finnast at manglandi politiskum avgerðum og raðfestingum.
Rumbulsmál
Undanfarni borgarstjóri finst at nógvum rumbulsmálum. Her eigur at vera lagt afturat, at undanfarni borgarstjóri eigur størstsa leiklutin í teimum flestu.
Fyrst verður víst á skúrbýin hjá NCC, sum skuldi hýsa 25 starvsfólkum hjá NCC (og ikki 40 ). Greinskrivarin eigur at vita, at hetta málið byrjaði undir hansara leiðslu. Vit ynsktu at halda fram við hesum máli, tí hetta fór at geva kommununi meirinntøkur. Ístaðin fyri at lata skúrbýrin standa, har tað upprunaliga var ætlað, bleiv hesin í allari sátt og semju fluttur longur oman á Velbastaðvegin, tí hetta var mett at vera ein betri loysn fyri allar partar.
Sostatt varð tryggjað kommununi inntøkur á fleirtals miljónum um árið, meðan tunnlarnir báðir eru í gerð.
Síðan verður víst á innkomuvegin og uppskotið um tunnilsloysn undir Havnina. Tað er okkara skylda sum politikarar at kanna, um tað finnast aðrar og skilabetri loysnir, enn tær sum fyriliggja.
At samgongan í Løgtinginum og ráðharrin í samferðslumálum væl stuðlaði av undanfarna borgarstjóra - sum eisini situr í løgtinginum - valdi at vraka tunnilsloysnina, er harmiligt.
Grótið á Sundi eigur unndanfarni borgasrtjóri fult og heilt, men í einum populistiskum stunti valdi hann at broyta kós, tá hann ikki sat við ábyrgdini meir. Hetta borgar ikki fyri ábyrgdarfullum politikki. Var málið betri fyrireikað og samskipað vóru vit ikki komin í hesa støðu.
At vænta, at sitandi býráð skal inn og broyta og uppsiga gjørdar sáttmálar er vónleyst og ber snøgt sagt ikki til. Nú ræður at fáa sum best burturúr og fáa vinnuligt virksemi á Sundi, sum kann tryggja arbeiðspláss og inntøkur til kommununa.
Strandferðslan
At vit fáa skulu fáa ábyrgdina av, at Standferðslan fekk eina eykarokning á 30 túsund krónur - og at hetta fór at merkja, at túratalið til Nólsoyar bleiv skert - er undir alt lágmark. Eg skal minna undanfarna borgarstjóra á, at tað var undir hansara leiðslu, at hesin sáttmáli millum Tórshavnar havn og Standferðsluna varð undirskrivaðir, fyrst í 2004 og síðani endurskoðaður í 2010.
Sáttmálin leggur upp til, at havnagjøldini eru regulerað eftir prístalinum, sum viðhvørt er hægri og viðhvørt lægri. Í fjør var prístalið so mikið lágt, at SSL fekk 66 túsund krónur aftur frá Tórshavnar havn, men í ár er prístalið hægri, og tí er eykarokning komin.
Hetta átti ikki at komið óvæntað á SSL. Tíbetur bleiv ein loysn funnin, so nólsoyingar ikki verða við sviðusoð. Somuleiðis kempa vit fyri, at hestsfólk kunnu fáa betri ferðasamband enn tað, sum landsstýrismaðurin hevur skotið upp.
Bústaðarviðurskifti
At enda fáa vit ábreiðslur fyri ikki at taka bústaðarviðurskiftini í álvara. Vit eru greið yvir, at tað eru løgfrøðisligar avbjóðingar hjá kommununi. Men lógir kunnu broytast, og vit fara nú við góðum treysti undir samráðingar við avvaraðandi fakfeløg, pensjónsfeløg og vinnuna til tess at lyfta hesa uppgávu, sum saman við eldraøkinum er størsta uppgáva vit standa yvir fyri í løtuni.
Góði Heðin, latið okkum heldur standa saman at lyfta uppgávurnar í felag. Borgarin fær onki burturúr klandri og ósemjum okkara millum. Vit politikarar eru ikki til fyri okkara egnu skyld, men fyri borgaran.


text:
Tað er ov tvørligt hjá føroyskum fiskaútflytarum at sleppa inn á ávísar marknaðir. Ofta eru tollforðingar í vegin, ella vanta veterinerar avtalur, ið gera tað stiltið at sleppa inn á marknaðirnar at selja føroysku fiskavørurnar.
Vinnuhúsið hevur kannað, hvørjir marknaðir vinnan kundi hugsað sær betri marknaðaratgongd til. 16 fiskaúflytarar eru spurdir, hvørjar marknaðir tey kundu hugsað sær at útflutt til, um ongar forðingar vóru.
- Aftur hesa ferð var Turkaland ovast á listanum og síðan Brasil, Suðurkorea og Kina, sigur Vinnuhúsið.
Tað eru serliga tollforðingar og vantandk veterinerar avtalur, sum forða útflutninginum av føroyska fiskavørum til hesi lond.
- Fríhandilsavtala er gjørd við Turkaland, men framvegis vantar ratifiseringin í turkiska tjóðartinginum, áðrenn avtalan kann fáa gildi. Samband er millum brasilskar og føroyskar matvørumyndugleikar, so vónandi fæst ein avtala eisini í lag á hesum øki, sigur Vinnuhúsið.
Aðrar marknaðarforðingar eru eitt nú vantandi eksportkreditt til ávís lond, vantandi MSC-góðkenning av ávísum fiskasløgum og kostnaðarmiklar og stirvnar mannagongdir í sambandi við sonevndar IUU-váttanir.


text:
Kappingareftirlitið ber seg ikki longur at sum ein almennur myndugleiki, ið fremur objektivt, sakligt og væl grundað eftirlitsarbeiði, men sum ein felagsskapur við einari heilt serligari missión, nevniliga at seta føroysku oljufeløgini í so ringt ljós millum manna sum gjørligt.
Tað mugu vit á Magn staðfesta eftir tvey tey seinastu útspølini hjá Kappingareftirlitinum. Stovnurin er farin undir at fremja litaðan tíðindaflutning: uppáhald verða slongd út í almenna rúmið uttan fyrilit ella gjølligar greiningar og samanberingar, og uttan at tann órættaði parturin verður hoyrdur.
Í teimum tveimum tíðindaskrivunum, sum Kappingareftirlitið hevur almannakunngjørt í juli mánaða, verður bara staðfest, at brennievnaprísirinir í Føroyum eru nógv hægri enn á Ytru Hebridunum og á oynni Man.
Júst sum í oljukanningini, sum varð almannakunngjørd í juni, heldur Kappingareftirlitið bara áfram við at sleingja um seg við óviðgjørdum og illa úr hondum greiddum uppáhaldum. Hvat ítøkiligt tilfar, hvørjar greiningar og háttalag liggja til grund fyri niðurstøðunum hjá Kappingareftirlitinum, tað fáa vit hinvegin lítið og onki at vita um.
Tað tykist, sum Kappingareftirlitið er vorðið frá sær sjálvum, eftir at tað í juni almannakunngjørdi sína kanning av føroyska oljumarknaðinum. Føroysku oljufeløgini prógvaðu í svarskrivum sínum til fullnar, at tann kanningin var sera illa úr hondum greidd, full í feilum og vánaligum granskingarháttalagi. Greitt er, at Kappingareftirlitið als ikki kann føra haldbar prógv fyri sínum uppáhaldum um føroyska oljumarknaðin.
Í svarskrivi til ta kanningina prógvaði Magn hinvegin millum annað, at:
- Gassoljan - ið stendur fyri 80 prosentum av oljunýtsluni hjá føroysku húsarhaldunum og vinnuni - er, sum ein av heilt fáum vørum, væl bíligari í Føroyum enn í Danmark, eisini eftir at hædd er tikin fyri skattum og avgjøldum. Sæð undir einum er miðalprísurin á brennievni í Føroyum eisini væl lægri enn í Danmark.
- Føroysku brennievnaprísirnir sveiggja í takt við prísirnar á altjóða marknaðinum.
- Føroysku prísirnir hava betrað um kappingarførið mótvegis Danmark seinastu 10 árini.
Kanska eru tað omanfyri standi fakta og okkara svarskriv, sum hava loypt øði í almenna eftirlitsstovnin. PR og spinn verða nú nýtt í herferðini ímóti oljufeløginum, tá fakta og tøl ikki røkka longur.
Knappliga verða spekulasjónir um viðurskiftini á Ytru Hebridunum og Man varpaðar út uttanum stóru kanningina av føroyska oljumarknaðinum. Hetta ger Kappingareftirlitið helst tí tey viðurkenna stóru veikleikarnar í síni oljukanning. Og av hesi orsøk er spinn- og PR herferð sett í verk ímóti oljufeløgunum.
Oljufeløgini, eins og øll onnur vinna og borgarar í hesum landi, hava krav uppá at verða viðfarin sakliga og sømiliga av einum almennum eftirlitsmyndugleika sum Kappingareftirlitinum, og stovnurin eigur eisini halda seg til góðan fyrisitingarsið.
Tað ger Kappingareftirlitið ikki við sínum spinni og illa grundaðu PR-herferð.


text:
Wikipedia:Hendingar/1. juni
Hin 1. juni: Altjóða Barnadagur, Altjóða Foreldradagur
- 1792 - Kentucky verður 15ndi statur USA.
- 1796 - Tennessee verður 16indi statur USA.
- 1960 - Nýsæland byrjar at senda sjónvarp.
- 1980 - Tíðindasjónvarpstøðin CNN (myndin) byrjar at senda tíðindir
- 1990 - George H. W. Bush forseti USA og Mikhail Gorbachev forseti Russlands, skriva undir avtalu, har londini steðga framleiðslu av kjarnorkuvápnum.
-
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Foreldur
Samskiftið og samstarvið millum foreldur og starvsfólk hevur sera stóran týdning fyri trivnaðin hjá barninum. Vit ynska fegin eitt gott samstarv við tykkum, har vit kunnu tosa opið um møguligar avbjóðingar hjá barninum. Einaferð um árið verður boðið til foreldravitalu, har vit í friði og náðum tosa um hvussu veit við hjá barninum. Eisini hava vit árliga ein felags foreldrafund fyri øll foreldur at børnum á stovninum. Annars fyrigongur samskiftið við foreldrini fyri tað mesta tá ið børnini verða heintað.


text:
Lærlingar til byggismið. Byggideildin hjá J K Petersen søkir eftir 2 lærlingum til byggismið. Lærlingarnir koma í tøttum samstarvi, við handverkarar í fakinum, at loysa ymiskar smærri og størri verkætlanir.
Kom og vitja okkum á Jobmatch 28. des. í Norðurlandahúsinum. Hevur tú hug at hitta onkran av okkara starvsfólkum er tú vælkomin at vitja bás nr. 44. Kom og fá
So var aftur reisigildi. Hesuferð hjá P/F Vónini í Fuglafirði.Øll stálkonstruktiónin er komin upp at standa í nýggju framleiðsluhøllini hjá Vónini. Høllin liggur úti á Enni í Fuglafirði. Arbeiði hevur gingið væl og vísur
Maskinførarastørv Ert tú áhugað/ur í at seta teg í førarasetrið í okkara nýmótans maskinum og dámar tær at hava nógv at gera, so er møguleikin her. JFleiri tíðindi


text:
- Tíðindi, mentan og ítróttur
Savnsgull: Salka Valka kring knøttin 3:6
Tak niður
Nýggj manning umborð. Tá Salka Valka kom í nýsælendska havn mynstraði manningin av. Durita Holm gav sær sjálvari frí í seks mánaðir, og í Ný Sælandi átti hon dóttrina Freiu. Saman við manninum, Erik Torjusen, riggaði hon síðani bátin til av nýggjum, áðrenn kósin var sett móti Australia. Siglt var í kjalarvørrinum á Cook kapteyni norður gjøgnum The Great Barrier Reef - Koralrivið Mikla - til Darwin. Á leiðini fóru tey inn til oynna, har Cook steðgaði á og umráddi seg, tá hann skuldi koma burtur úr hesi hættisligu sjóleiðini. Salka Valka fór nú gjøgnum Torresstrætið, ið verður skírt heimsins størsti skipskirkjugarður. Síðani beyð manningin Kyrrahavinum farvæl og setti kós móti Indiahavi. Lagt til rættis: Durita Holm og Erik Torjusen.


text:
Nú er tað kanska sjáldsamt at síggja eina grein við ongum lyftum, men her er so ein. Tað tykist at vera breið politisk semja um, at tú skalt rinda nógvan skatt, og so skulu onnur gera av, hvat tínir pengar verða brúktir til.
Veljarin sær hvønn dag lyfti um bæði eitt og annað. Og tað er ikki so løgið. Í Tórshavnar kommunu renna einar 3,6 milliardir inn í kassan komandi fýra árini. Kravdar verða áleið 214.000 krónur inn í skatti eftir fýra árum frá hvørjum veljara í miðal. Summi rinda munandi minni summi væl meira. Er árliga inntøkan 380.000 krónur, hevur tú eftir fýra árum rindað 300.000 krónur beinleiðis í kommunuskatti. Tað eru nógvir pengar.
Eg haldi, at fíggjarpolitikkurin skal virða, at tað er borgarin, sum fíggjar kommunala virksemið. Fólk hava ríkiligt at brúka pengarnar til sjálv, húsalán, mat, ferðir ella okkurt fjórða.
Tað er so lætt at brúka pengar hjá øðrum, men at skapa grundarlagið fyri, at eg og tú hava meira eftir um mánaðin til at leggja okkara egna lív til rættis, ja, tað tykist vera fjarandi politiskur áhugi fyri tí. Eg haldi, at ein kravmentan otar seg alsamt skjótari inn á okkum. Hon førir við sær, at vit hyggja ov nógv eftir, hvat kommunan kann gera fyri, at hetta og hitt verður til veruleika. Eg skal ikki siga, at gongdin ger okkum dovin, men hon forðar so í øllum førum fyri, at fólk fara til verka á egnum grundarlagi og elur alment formyndarí.
Hvar er ideologiska orðaskiftið?
Hygg eftir skattauppgerðini fyri 2015. Hevur tú eina vanliga inntøku ella meira enn tað, so stendur tað svart á hvítum, at tú hevur rindað meira í kommunuskatti enn í landsskatti. Tað haldi eg, tú skalt hugsa eitt sindur um, tá ið tú tekur avgerðina um, hvar krossurin skal setast.
Politisku hugskotini eru nógv og allar ætlanirnar vælmeinandi. Men eg sakni kortini ideologiska orðaskiftið í kommunuvalinum. Vilja vit bara javna út og brúka pengar hjá øðrum?
Vit hava góðar tíðir í løtuni, og Tórshavnar kommuna er væl fyri. Fíggjarliga er onki til hindurs fyri, at kommunan veitir kjarnutænastur á høgum stigi. Við skynsamari fíggjarstýring kann kommunan tryggja sama tænastustig við lægri skattainntøkum. Framsókn fer at virka fyri, at skattaprosentið í Tórshavnar kommunu verður lækkað munandi, og at kommunan hevur eitt íløguloft. Har kom so eitt vallyfti kortini.
Í komandi tíðum krevst kynstrið at gera Havnina og alla kommununa enn framsøknari, samstundis sum vit framtíðartryggja hana – bæði viðvíkjandi grundleggjandi tænastum og búskapinum. Hetta krevur, at vit gera rættar íløgur rættstundis í undirstøðukervið og fólkið. Og hetta krevur eisini, at vit tora at tálma vøkstrinum í rakstrarútreiðslunum hjá bæði kommunum og landinum.
Summi siga, at vit kunnu ikki taka broddin av skattatrýstinum, tí so verður búskapurin hitaður enn meira. Men so seint sum í frágreiðing búskaparráðsins á vári 2016 verður víst á, at kommunurnar í fleiri førum eru ov grammar at brúka pengar beint nú. Og skal valið verða millum, at tað almenna brúkar ov nógvar pengar, ella at tú sum borgari fært hug til at keypa eitthvørt, so sigur mítt ideologiska grundarlag, at tú hevur bestu umstøður at fylgja egnum málum og dreymum, tá ið tú sjálv/ur gert av, hvat tú hevur hug til at takast við og brúka pengar uppá.
Tá verður tað enn stuttligari at fara til arbeiðis, og burtur úr tí kemur vøkstur og økt framleidni.
Høgni Reistrup
Valevni fyri Framsókn


text:
Hvat bjóðar Hugskotið?
Hugskotið bjóðar eitt kveikjandi umhvørvi, har møguleiki er at fáa ókeypis vegleiðing og innivist, og har møguleiki er at netverka við aðrar íverksetarar. Hevur tú ikki tørv á innivist, kanst tú í staðin fáa vegleiðing og hjálp at koma víðari við tínum hugskoti. Hevur tú tørv á serkønari hjálp, hava vit í fleiri førum møguleika at bjóða tær eina mentorskipan.
Ókeypis vegleiðing og ráðgeving til íverksetarar ogfyritøkur
360° gjøgnumlýsing av hugskoti/fyritøku
Vegleiðing út frá góðkendum
viðurkendum amboði
Vakstrarørk, sum kunnu hjálpa tær
at koma víðari
Møguleiki fyri mentorskipan
100% tagnarskyldu
Pláss til 34 – 36 íverksetarar
Allir vanligir skrivstovuhentleikar
Internet
Kopimaskina og prentari
Streymur og hiti
Reingerð
Ráðgeving/vegleiðing
Kveikjandi umhvørvi, netverk og
sparring
Kveikjandi fyrilestrar og skeið
Sámiligur kostnaður


text:
Jákup Zachariassen
Jákup Zachariassen (føddur 16. desember 1965) er ein føroyskur sangskrivari, tónleikari og framleiðari. Hann er uppvaksin í Gøtu og í Hvalba, men búsettist sum vaksin í Havn. Hann hevur samstarva bæði við føroyskar sangarar og útlendskar. Eitt nú kann nevnast, at hann hevur skrivað tey flestu av løgunum á fløguni Hallur with Stars and Legends hjá føroyska country sangaranum Halluri Joensen, har fleiri útlendskir country sangarar syngja saman við Halluri. Jákup spælir ymisk ljóðføri og framleiðir eisini tónleik. Hann hevur spælt ljóðføri, eitt nú á steel guitar og dobro á plátum hjá Alex Bærendsen, sum komu út í 2001 og 2003.[1]
Tónleikaútgávur[rætta | rætta wikitekst]
Jákup Zachariassen hevur spælt á ymisk ljóðføri, skrivað løg og tekstir til sangir á tónleikaútgávur hjá føroyskum tónleikabólkum og sangarum:
- 2000 - My Home Town við Alex Bærendsen - Jákup Zachariassen komponeraði okkurt lag[2]
- 2001 - Proud Mary við Alex Bærendsen - Jákup Zachariassen spældi Dobro
- 2003 - My Favourits við Alex Bærendsen - Jákup Zachariassen spældi Dobro og steel guitar
- 2004 - Havsglóð við Knút Háberg Eysturstein Pedal Steel, Pedal Steel Guitar
- 2005 - Place to Stand On við Deja Vu - Jákup spældi steel guitar
- 2006 - Sky is our Home við Marius - Jákup spældi pedal og steel guitar
- 2007 - Hope við Jens Lisberg - Jákup spældi dobro, guitar, steelguitar og framleiddi
- 2008 - Hallur Joensen - Pickin' time in Nashville, Jákup framleiddi fløguna[3]
- 2008 - Her er løtan við tónleikabólkinum 4. Jákup skriavði lagið til sangin "Her er løtan", sum Martin Joensen gjørdi lagið til.
- 2011 - Faroe Islands við Russ Taff - Skrivaði løg, var tekstskrivari, spældi á dobro, ebo, guitar, guitar (akkustiskan), guitar (elektriskan), guitar (steel), keyboards, mandolin, Engineer, Executive framleiðari, framleiðari, Slide Guitar, Soloist, Weissenborn
- 2011 - Enn stendur hurð mín opin við Hallur Joensen, Jákup gjørdi fleiri av løgunum og skrivaði eisini tekstir til nakrar av sangunum. Jákup framleiddi allir sangirnir
- 2012 - Kristina við Kristinu Bærendsen - Jákup Zachariassen framleiddi fløguna og spældi guitar, steel guitar, dobro og keyboard. Hann skrivaði lag til helvtuna av sangunum.
- 2012 - Jólini ljóma við Hjalta Bogasyni, Jákup stóð fyri upptøkunum av sanginum og legði fløguna til rættis í samstarvi við Boga Godtfred.[4]
- 2013 - Hallur with Stars and Legends við Hallur Joensen, Jákup gjørdi fleiri av løgunum og skrivaði eisini tekstir til nakrar av sangunum.
- 2013 - Make This Life a Dance, staklag við Evi Tausen,[5] Jákup Zachariassen og Lena Anderssen skrivaðu sangin. Nr. 1 á country-hittlistum í Svøríki, Írlandi og Niðurlondum í januar 2014.
- 2014 - Nothing's here to stay við Kristinu Bærendsen - Jákup framleiddi fløguna og spældi guitar, steel guitar og dobro. Hann skrivaði lag til helvtuna av sangunum.
- 2015 - Lívið er ein lítil løta við Hallur Joensen - Jákup Zachariassen framleiddi fløguna og skrivaði lag til 8 sangir. Hann spælir eisini dobro og akkustiskan guitar.
- 2015 - Cosy cowboy við Hallur Joensen - ensk útgáva av Lívið er ein lítil løta.
Heiður[rætta | rætta wikitekst]
- Ársins átak 2011
- Ársins sangur á Faroese Music Awards 2016 - "Lívið er ein lítil løta"
Keldur[rætta | rætta wikitekst]
- ↑ CDuniverse.com
- ↑ Allmusic.com
- ↑ Phoenix-forums.biz
- ↑ Planet.fo
- ↑ [http://www.amazon.com/Make-This-Life-a-Dance/dp/B00FLYKLXQ Amazon.com, Make This Life a Dance Evi Tausen]


text:
Dreingirnir hjá okkum hava verið rættuliga suverenir í landskappingini í ár og hava fult stigatal. Tí vóru teir helst stórfavorittar til finaluna, men søgan vísir, at steypafinalur ofta eru serligar, og tí er einki givið frammanundan til slíkar dystir.
Okkara løgdu væl fyri í dystinum og komu tíðliga á odda við góðum máli frá Brian Slyne. Eftir hetta tóktist tað, sum um dreingirnir tóku tað í so lætt, og runavíkingar komu nú nógv betri við. Tað endaði eisini við, at NSÍ javnaði, tá Súni Hansen skallaði eitt høgt innlegg í málið uttan møguleika hjá Aron at bjarga. Málið gav runavíkingum blóð uppá tonnina, og teir vóru sera nær við at leggja seg á odda, men Aron í málinum og stongin vildu tað øðrvísi, og 1-1 gjørdist eisini hálvleiksstøðan.
Hvat venjarin Bill Mcleod Jacobsen og dreingirnir hava tosað um í hálvleikinum er ikki til at siga, men tað var eitt væl innstillað HB lið sum kom á vøllin til seinna hálvleik. Teir spældu ógvuliga væl saman og sótu mest sum á øllum, men samstundis vóru runavíkingar vandamiklir, tá teir sluppu í mótálop. Teir vóru eisini sera nær við at leggja seg á odda, men aftur raktu teir tvørstongina. Okkara hildu tó fram við góða spælinum, og tað tóktist bara vera ein spurningur um tíð, til tað fór at eydnast at fáa úrtøku burturúr.
Tá 7 minuttir eru spældir av seinna hálvleiki vinnur Brian bóltin og rekur móti málinum og leggur bóltin væl til kvika Rani Wenningsted Sørensen, sum kemur framvið og setir bóltin trygt í málið til 1-2. Hetta vísti seg at verða málið, sum koppaði dystinum. Okkara settu seg nú veruliga á dystin, og tá 59 minuttir eru spældir hevur Mattias Nolsøe Isaksen bóltin á okkara hálvu. Hann sendir bóltin niðan á miðjuna til Rana, sum sendir Magnus A. Hentze avstað. Hann rekur við fullari ferð móti málinum og leggur bóltin til Brian sum kemur rennandi og fær sett fótin á, so bólturin endar í málinum til 1-3. Her vildu runavíkingar hava offside, men tað var trupult at síggja.
Nú góvu runavíkingar mest sum upp, og nakrar minuttir seinni er tað aftur Rani sum sleppur leysur á miðjuni og ferð spolandi móti málinum. Hann bíðar til málverjin kemur móti sær og leggur so bóltin trygt í málið til 1-4, sum eisini gjørdist endaliga støðan.
Harvið eydnaðist tað HB dreingjunum at vinna steypið 5. árið á rað í 5 finalum á rað. Fantastiska flott, og stuttligt at síggja hesar ungu dreingirnar spæla so góðan fótbólt. Her hava vit eisini nógv at gleða okkum til komandi árini.
Hjartaliga tillukku við steypinum tit allir, leikarar, venjarar og hjálparfólk.
Koyr á, HB!
HAGTØLINI
U14 dreingir, steypafinalan leygardagin 26. august 2017 kl. 13:00 á Tórsvølli
NSÍ - HB 1-4 (1-1)
Liðið: Aron Matras Jensen (m), Magnus Alexson Hentze, Dánjal Nygaard Samuelsen, Pætur McLeod Jacobsen, Brian Slyne, Samuel Johansen Chukwudi, Rani Wenningsted Sørensen, Eivind Restorff Mouritsen, Emil Weihe Joensen. Innskiftir: Mattias Nolsøe Isaksen, Suni Dalsgaard, Ólavur í Skála og Jóhann Bech.
Óbrúktir eykaleikarar: -
Á beinkinum: Bill McLeod Jacobsen og Ólavur Gunnarsson
Dagsins leikari: -
Gult kort: -
Dómari: Rani A. Skaalum
Hjálpardómarar: -
Áskoðarar: uml. 200
Myndir: Rakul Hansen


text:
Annika verður ímóti sínum vilja gift við bóndanum í Dímun, hóast hon er trúlovað Sjúrði; bóndin doyr brádliga, og Annika verður løgd undir at hava beint fyri honum.
Søgan byrjar, tá Annika rennur fyri lívinum undan pápanum, sum hevur tapt hana í kortspæli til dímunarbóndan. Saman við gomlu Guðruni, sum hevur hildið hús hjá pápa Anniku, sýslumanninum, fer hon út í Dímun og verður matmóður har. Hóast hon verður gift við dímunarbóndanum, heldur hon á at hava samband við Sjúrð, sum í loyndum vitjar í oynna. Sonur bóndans, Tróndur, er tó alt annað enn fegin um Anniku, og hann roynir av øllum alvi at gera lívið trupult fyri hana.


text:
Vilmund Jacobsen 19.05.2017 (23:30)
Partrolararnir eru teir drúgvastu
- Flestu partrolarar eru til fiskiskap, men teir hava smáligan fiskiskap. Partrolarapørini koma inn at landa, sum næsta vika gongur. Trý pør fiska gulllaks.
Tað vita tey á Fiskamarknaði Føroya at siga í dag.
Um djúpvatnstrolararnar verður sagt, at ein er farin at partrola eftir upsa, ein fiskar blálongu og stinglaks, og ein frystitrolari er farin til Eysturgrønlands at fiska svartkalva.
- Tveir djúpvatnstrolarar, sum fiska svartkalva og kongafisk, koma inn at landa í vikuni, sum kemur.
Í dag, tá tey á Fiskamarknaði Føroya gjørdu sínar metingar fyri næstu viku, var bara ein trolbátur til fiskiskap. Teir koma væntandi inn at landa seint í næstu viku og hava mest av toski og nakað av hýsu.
- Nakrir trolbátar rigga til at fara á landleiðina at fiska, og onkur er á beding, verður lagt aftrat.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Bestu leikararnir í HM/EM kappingini kosnir
Á endahátíðarhaldinum sum var á Hotel Føroyum í gjárskvøldið, vórðu bestu leikararnir í kappingini valdir. Av teimum 7 heiðurplássunum fekk føroyska liðið trý pláss. Sofía Purkhús vann plássini sum besti áleypari í kappingini, eins og hon fekk heiðurin sum besti heimligi leikarin. Harumframt vann Birgit Guttesen heiðurin sum besti diagonalur. Tað vóru venjararnir hjá øllum liðunum, sum valdu hesar leikarar.
Hesir vóru:
Besti hevari: Ioanna Leonidou, Kýpros – latið: Fuglafjarðar Kommuna
Besti diagonalur: Birgit Guttesen, Føroyar – latið: Sørvágs Kommuna
Besti miðblokkur: Antri Jordanou, Kýpros – latið: Nes Kommuna
Besti áleypari: Sofía Purkhús, Føroyar – latið: Vága Kommuna
Besti libero: Elena Mosfilioti, Kýpros – latið: Tvøroyrar Kommuna
Besti heimligi leikari: Sofía Purkhús, Føroyar – latið: Klaksvikar Kommuna
Týdningarmesti leikarin: Ioanna Leonidopu, Kýpros – latið: Tórshavnar Kommuna
Leikararnir fingur eina standmynd av Kópakonuni.
Harmframt lat Tórshavnar Kommuna gávur til dómararnar og tekniska eftirlitsleiðaran, umframt at Mentamálaráðið lat bók um føroyska list til luttakandi londini.
Útlendsku liðini fóru av landinum í morgun.


text:
12. januar 2018
Kunning frį nevndini ķ AKF
Vit vilja viš hesum kunna um, at Akademikarafelag Fųroya hevur avgjųrt at
luttaka ķ samhugaverkfallinum iš veršur į almenna arbeišsmarknašinum mįnadagin
15. januar 2018. Verkfalliš byrjar kl. 7 um morgunin, og varar til kl. 7
morgunin eftir.
Alment er taš Akademikarafelagiš, iš lżsir verkfall fyri limirnar ķ teimum
fżra limafelųgunum, og tit koma tķskil at hoyra lżsing ķ mišlunum ķ
vikuskiftinum, har lżst veršur viš samhugaverkfalli.
Samhugaverkfalliš umfatar teir limir, iš eru settir sambęrt sįttmįla
ķmillum Fķggjarmįlarįšiš og AKF.
Hetta er tó ikki galdandi fyri limir, iš arbeiša ķ privatu vinnuni, hjį
kommunum ella hjį almennum partafelųgum. Vit vilja heita į allar okkara limir um
at virša verkfalliš og ikki taka upp verkfalsrakt arbeiši.
Nevndin metir taš hava tżdning, at vit standa saman viš Pedagogfelagnum og
hinum felųgunum į almenna arbeišsmarknašinum viš kravi um, at felųgini verša
vird av Fķggjarmįlarįšnum sum sįttmįlapartar viš ymiskum krųvum, iš eiga at
verša vird ķ samrįšingunum.


text:
- Tíðindi, mentan og ítróttur
Farin at ótolnast
Nývalda býráðið í Havn er við at ótolnast, tí tey ikki eru sloppin at skipa seg enn. Tey hava í dag sent Heðini Mortensen, borgarstjóra í Havn, skriv.
Nývalda býráðið heitir nú á Heðin Mortensen, borgarstjóra, um at kalla inn býráðið skjótast gjørligt, so nýggja býráðið í Havn kann skipast.
31 dagar at skipa seg
Sambært lógini um kommunustýri, skal nývalda kommunustýrið skipa seg í seinasta lagi innan árslok. Tað er um 31 dagar.
Heðin Mortensen fer frá sum borgarstjóri á nýggjárinum, tí nýggja býráðið skal taka við fyrsta januar, tað vil siga um góðar fýra vikur.
Tað er longu nú greitt, at Annika Olsen úr Fólkaflokkinum verður nýggjur borgarstjóri og Gunvør Balle úr Tjóðveldi verður varaborgarstjóri.
Sí eisini


text:
Úrslit og myndir frá svimjikappingini
Jólakappingin í svimjing var í Klaksvík um vikuskiftið. Eini 30 svimjarar úr ítróttafeløgunum Svani og Smæruni luttóku, harafturat vóru svimjarar úr kvøld- og ungdómsskúlanum í Klaksvík og úr svimjjifeløgunum Ægir og SuSvim.
Talan var um eina sera spennandi kapping, og úrslitini gerast alsamt betur hjá okkara røsku svimjarum. Fleiri áskoðarar høvdu leitað sær til Klaksvíkar sunnudagin seinnapartin, og tey royndu tað tey kundu at heppa á teirra svimjarar.
Úrslit frá kappingini síggjast HER
Eilif Brimheim tók nakrar myndir, og tær síggjst HER.
3-2 var eisini við til kappingina, tey gjørdu eitt innslag um Kristu Mørkøre, og tað innslagið kann síggjst við at klikkja HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Nýggjastu tíðindini
Melda til tíðindabræv
Tíðindi - 19. mars 2017
Mánadagin skal U17-landsliðið spæla triðja dystin í Úrvalskappingini á Kýpros. Vinnur føroyska liðið dystin, er ógvuliga nógv, ið bendir á, at okkara dreingir skulu til EM-endaspælið í summar
Seinnapartin sunnudagin vandu føroysku U17-dreingirnir á Peyia Stadion í Paphos á Kýpros - Mynd: Hans Erik Danielsen
- Hetta verður ein serligur dystur í nógvar mátar. Vinna vit, so eru stór sannlíkindi fyri, at vit skulu til EM-endaspælið í Kroatia í summar. Tapa vit ella spæla javnt, so er hetta seinasti dystur hjá mær og Pól sum venjarar hjá hesum liðnum. Orðini eigur Áki Johansen, sum saman við Pól F. Joensen hevur staðið á odda fyri føroyska U17-landsliðnum við dreingjum seinastu átta árini.
Mánadagin er triðja og seinasta umfar í Úrvalskappingini (Elite Round) á Kýpros á skránni. Føroyar møta Slovakia, og í hinum dystinum eru tað vertirnir av Kýpros, ið møta Írlandi. Undan dystinum eru írar fremstir við seks stig, Slovakia hevur trý stig, meðan Kýpros og Føroyar hava hvør sítt.
Nummar 1 í bólkinum fer beinleiðis víðari, og harumframt sleppa sjey teir bestu 2’ararnir eisini við til endaspælið. Tá allir bólkarnir í Úrvalskappingini eru spældir, og allir 2’ararnir eru funnir, verður hugt eftir teirra úrslitum ímóti nr. 1 og 3 í bólkinum. Tað landið, sum tá hevur fingið fægst stig, og vánaligast málmun, sleppur ikki til EM-endaspælið.
- Vit eru so ótrúliga nær við nú, men fyrst er ein stór uppgáva, ið skal loysast. Og sjálvandi trúgva vit uppá møguleikan, og fara eisini eftir møguleikanum. So fáa vit at síggja hvussu leikur fer. Fyri okkum er hetta størsti dystur nakrantíð, sigur Áki Johansen við heimasíðuna hjá FSF.
Seinnapartin sunnudagin hevði føroyska U17-liðið seinastu venjingina áðrenn dystin ímóti Slovakia. Venjingin var á Peyia Stadion í Paphos, og allir tikjast at vera væl fyri og spentir til stóru uppgávuna. Tó er greitt, at skaðin, ið Sølvi Sigvardsen fekk ímóti Kýpros er so mikið álvarsamur, at hann fær ikki verið við ímóti slovakum.
MYNDIR frá venjingini á PEYIA STADION
U17-landsdysturin millum Slovakia og Føroyar verður bríkslaður í gongd klokkan 13:00 (føroyska tíð).


text:
Fyri 14. ferð varð ársins rósa latin í Klaksvík í hesi vikuni. Í ár fór rósan til Klaksvíkar hornorkestur fyri trúfasta og savnandi tænastu seinastu 67 árini, síðani felagið varð stovnað, skrivar Klaksvíkar kommuna á heimasíðu síni.
Jógvan Skorheim, borgarstjóri í Klaksvík segði millum annað soleiðis, tá hann handaði ársins rósu:
"Ársins rósa hevur verið trúfastur partur av býarmyndini í Klaksvík síðan 1950.
Harvið hevur ársins rósa also skapað gleði og samanhald í lokalsamfelagnum í heili 67 ár.
Ársins rósa megnar betri enn nakar annar at savna okkum øll. Ársins rósa setir ikki einstaklingin í fokus, men er tvørturímóti savnandi í øllum sínum virksemi. Ársins rósa ger ikki mun á ungum og gomlum, ríkum og fátækum ella nøkrum øðrum viðurskiftum. Ársins rósa er akkurat líka góð við okkum øll somul. Tey munnu vera fá her í lokalsamfelagnum, sum ikki hava upplivað at notið gott og fingið gleði av tí virksemi og avriki, sum Ársins rósa hevur útint. Vit tosa ikki um nakað, sum bert er gjørt í eina tíð, nakrar mánaðir, ella nøkur ár. Nei, vit tosa jú um heili 67 ár."
Kelda og lesið meira HER


text:
Tað einfalda er eisini ein avbjóðing - sum fær meg á eina ferð aftur í ein ella annan uppruna!?
Hetta er veruliga ein útgáva, sum fær meg at fara frá “kompleksum” og tekniskum uppseting, har vit fara heilt niður í tað, sum kann fáa okkum sokallaðu nørdar at ressast við.
Forteljandi tónleikur “(story telling)”, sum onkursvegna sigur frá dagsins viðurskiftum og fær okkum at varnast tað, ið ofta fer fram við og vit ikki ordiliga geva okkum far um.
Hava vit brúk fyri tí einfalda, ella er endamálið at seta alt upp, so vit her í Kvørn-panelinum skulu niður í tað minimalistiska og avbjóðingar, sum meira kann tekkjast tí kritikki, vit so gjarna vilja seta fyri dagin?
Tað er sjálvandi brúk fyri báðum, men Ólavur og hansara fólk seta her ein dagsskrá, sum vit kunnu ella velja at lata vera við at hava nakra meining um.
Tá eg líti aftur í tíðina, var tað ikki stórar ambitiøsar avbjóðingar á føroyska tónleikapallinum, tí antin skuldi skuldi tú taka við country ella taka við “beatles” kendum rocki, sum ofta var nýbrot og gav eini ungari tónleikasál nakað at hugsa um.
Nøkur av løgunum eru í lættara endanum, men generelt er talan um hetta sorgblíða – saknur, longsul, v.m. – sum vit øll onkursvegna kenna okkum aftur í.
Tað er stuttligt, at eldra manningin í Vestmonnum er væl umboða og at sjálvur Milson Zachariasen eisini er við – á steelinum.
Stílurin er ikki so varieraður, men er talan um “mainstreaman” countrytónleik, sum kortini svingar væl og gevur eina góða og friðsæla kenslu.
Mær dámar væl, at Ólavur stendur so frammalaga í ljóðmyndini, tí tað er líkasum hansara rødd, ið knýtur alt projektið saman í eina góða og trygga eind.
Hetta kemur eisini undir tað vit kalla “sjelarar”, so í tí sambandi vil eg velja skering 5 “Kom Nú Sól”, sum eg fall eitt sindur fyri á mínum regluligu gongutúrum.
Lagið er positivt og fylt við vón um vár og summar.
Løgini eru:
Syng meg heim – orð og lag: Martin Joensen
Avstað – lag: Ólavur Højgaard / orð: Marin Joensen
Hvíta rípan - lag: Ólavur Højgaard / orð: Marin Joensen
Barasta hoyra teg – orð og lag: Ólavur Højgaard / I want to say hello – týtt Niels Midjord
Kom nú sól! - orð og lag: Ólavur Højgaard / Come on sun – týtt Niels Midjord
Úr skýmingini - lag: Ólavur Højgaard / orð: Rúni W. Højgaard / In the twilight – týtt Niels Midjord
Gangi í regni - orð og lag: Ólavur Højgaard / Old tracks – týtt Niels Midjord
Brátt aftur sólin sær - lag: Ólavur Højgaard / orð: Martin Joensen
Rósurnar vaksa - lag: Ólavur Højgaard / orð: Martin Joensen
Góða nátt – orð og lag: Martin Joensen
Bonuslag: Jólasangur til hina fjøldina: Orð og lag: Holgar Jacobsen
Útgávan er væl frágingin – trygg og fólksliga uppsett og fær 4 av 6 stjørnum frá mær!


text:
Felagið hevur gjørt avtalu við Almannamálaráðið um viðgerð av seinárini vegna kynsligan ágang. Hetta fegnast vit um og síggja tað sum eitt stórt framstig, at landið gevur fólki, ið stríðast vegna seinárin, henda møguleika.
Avtalan inniber, at fólk, ið hava verið útsett fyri kynsligum ágangi barnaárini, kunnu fáa upp til 10 sálarfrøðiligar samrøður ókeypis. Ellivu sálarfrøðingar hava átikið sær uppgávuna, og sæst yvirlitið yvir teir sálarfrøðingar her.
Øll heildarætlanin, sum Almannamálaráðið umsitur, er tøk á heimasíðu ráðsins.


text:
Aktiv deyðshjálp
Aktiv deyðshjálp (eutanasi) er lóglig í bæði Sveis, Oregon, Luksemburg, Belgia, o.s.fr. Men í til dømis Norra og Michigan er hettar ólógligt [1]. Ein spurningur, sum er farin at taka seg upp í útlondunum er, um aktiv deyðshjálp skal verða ein menniskjarættur. Tá verður helst hugsa um at geva m.a. deyðiliga sjúkum, álvarsligt lammaðum og uppslitnum gomlum fólki møguleikan at fáa aktiva deyðshjálp. Her er t.d. talan um fólk ið eru totalt hjálparleys, aftaná t.d. eina bilvanlukku. Fólk ið blíva lammaði frá hálsinum og niðureftir. Har kunnu læknar fara inn og hjálpa teimum at sleppa vekk frá tí syrgiliga lívinum, tey eru blivin ein partur av.
Lógin um aktiva deyðshjálp, eutanasi, varð sett í gildi í Luksemburg í mars 2009. Fyri at kunna seta hesa lóg í verk, máttu broytingar í grundlógini gerast. Hertugin, ið eisini skuldi taka undir við lógini, um hon skuldi setast í verk, var ímóti. Hansara vald varð tí tikið frá honum eina tíð, soleiðis at lógin kundi verða samtykt og sett í gildi. Somuleiðis mátti undantak gerast í revsilógini, soleiðis at tú ikki kundi blíva revsaður av at fremja aktiva deyðshjálp.
Amerikanarar eru langt frá samdir um, hvat kann góðtakast moralskt ella ikki. Tað vísir seg, at tað, sum amerikanarar eru mest ósamdir um, er, um tað er moralskt rætt við aktivari deyðshjálp. 45 prosent halda, at tað er moralskt rætt, meðan 48 prosent halda, at tað er skeivt. Hini sjey prosentini vita ikki [2].


text:
At spretta
At spretta merkir m.a. at góðtaka sína kynsligu ábending, og at liva í semju við seg sjálvan og sínum samleika. Tað kann ljóða sera einfalt, men í flestu førum er tilgongdin fløkt og torfør, tí tað eru nógv viðurskifti, ið gera seg galdandi.
Hvussu fortelur tú familjuni tað?
Hvat fara tey at halda?
Hvat fara tey í skúlanum ella arbeiðinum at siga?
Nær skalt tú siga tað?
Og kann tað veruliga passa, at tú ert ein av “teimum”?
Fyrsta stigið er at góðkenna og góðtaka seg sjálvum, men tað gerst ofta lættari at viðurkenna, um tú prátar við vinfólk ella familju um støðuna, hóast tað kann vera torført. Nøkur hava tørv á at venda sær til ymsar ráðgevingar, meðan onnur bara hava tørv á at seta orð á kenslurnar fyri veruliga at spretta.
Tað at spretta kann gerast ein long tilgongd, sum nógv velja at taka stig fyri stig. Tú sprettir m.a. fyri familju, vinfólkum, starvsfeløgunum og øðrum kenningum. Meðan nøkur velja at spretta stigvíst, velja onnur at gera tað í einum.
Líkamikið um tú gert av at taka leiðina stig fyri stig ella í einum lopi, so er týdningarmikið at minnast til, at vinfólk, starvsfelagar og serliga familja, eisini skulu hava tíð at venja seg við “broytingina”. T.d. hava nógv foreldur hugsanir um, hvussu framtíðin hjá barni teirra fer at laga seg, og hendan hugsanin kollveltist, tá tú fortelur foreldrunum um tína kynsligu ábending – og tað er púra vanligt.
Fáa vit ommu- og abbabørn? Hvussu verður við hjúnastøðuni hjá barninum? Verður barn okkara fyri mismuni? Fer tað so at liva lívið einsamalt? Slíkir spurningar fylla nógv hjá foreldrum, men sum tíðin líðir, broytast eisini hesar hugsanir, tá ið foreldur og onnur síggja, at tað væl ber til hjá tveimum av sama kyni at verða gift, eiga og uppala børn og liva eins og onnur.
Týdningarmest er tó, at tú ert trúgvur ímóti tær sjálvum og góðtekur allar lutir av tínum samleika. Tá tú ert komin til sættis við støðuna og ert sprottin, kanst tú av álvara blóma.


text:
Møguleiki er at hyggja at øllum framløgunum frá týsdegnum her: Ráðstevnan Bryt Tabút!" týsdagin
Rætturin at vera tann eg eri...
... og tá ið eg sigi hetta, ljóða orðini væl. Svarið eg vanliga fái uppá setningin er: “Sjálvandi hevur tú rætt til at vera tann tú ert!”
Hinvegin liggja tvey týdningarmikil evni í hesum setninginum. Annað ræður um sjálvan rættin eg havi til at vera tann, eg eri, og hin leggur upp til spurningin, hvør eri eg í veruleikanum.
Uppgávan at svara hesum spurningi er ikki løtt. Tí er í summum førum neyðugt, at fleiri standa saman um uppgávuna.
Eg veit tó, at “bara” tað, at eg eri (til), gevur mær nøkur grundleggjandi rættindi. Mannarættindi. Og harvið finni eg eisini svar. Eg kann peika á Mannarættindasáttmálan, tí eg eri menniskja, og um eg var eitt barn, so peikaði eg á barnarættindasáttmálan. Tí eg beri brek, peiki eg á ST sáttmálan um rættindini, sum eg havi sum einstaklingur.
Tá ið rættindini standa skrivað svart uppá hvítt, so kann tað onkuntíð vera lættari at kenna til míni rættindini, enn at kenna ella vita, hvør eg í veruleikanum eri. Tað krevur eitt sindur meira. Tað er meira persónligt. Tað er í grundini ikki altíð so lætt at vita, tí veruleikin er heldur ikki altíð ein konstantur veruleiki, og tí eg eri samansett av fleiri pørtum, sum gera meg til eina heild. Eitt menniskja. Eitt menniskja, sum fram um dýrið hevur eina vitsku. Hetta merkir m.a., at vit sum menniskju eru einstaklingar og hugsandi, sansandi verur – sum tó finna tryggleika í felagsskapinum.
Vitandi um rættindini, sum eru skrivað, so hevur tað týdning, at eg í felagsskapinum kenni meg elskaða og virðismetta, men tað hevur eisini týdning, at eg viðurkenni meg sjálva, hvussu eg síggi út og kropp mín. Sjálvsmyndin og sjálvsálitið er tengt at hesum og harvið eisini sálarliga heilsan. Soleiðis er tað fyri okkum øll.
Tað er her eg í dag havi hug at steðga á. Eg, og vit øll, eru jú samansett. Ein partur av okkum øllum ræður um nakað so grundleggjandi sum kyn, kynslív og harvið eisini kropp okkara. Kynslívið er ein natúrligar partur av øllum menniskjum – eisini okkum, sum bera brek.
----
Eitt sindur løgið. Tá ið eg setti meg og skuldi seta orð á, hvat kynslív er, ella hvussu tað kann forklárast, so fór eg skjótt at ivast. Ja, hvat er tað í veruleikanum? Eg fór at lesa og leitaði á netinum og fekk har at vita, at:
”Kynslívið er ein samantvinnaður partur av persónsmenskuni hjá øllum menniskjum. Kynslív er ein grundleggjandi tørvur og partur av at vera menniskja, sum ikki kann skiljast sundur frá øðrum pørtum av lívinum.
Kynslív merkir ikki tað sama sum samlega. Kynslív er heldur ikki tað sama sum at fáa fulnað og heldur ikki tað sama sum eitt erotiskt lív. Tað kann vera partur av okkara kynslívi, men nýtist ikki at vera tað.
Kynslív er nógv meira enn hetta. Tað er tað, sum drívur okkum at søkja kærleika, hita og nærleika. Hetta gerst sjónligt soleiðis sum vit kenna (føla) okkum, røra okkum, nerta við og verða nortin við. Her ræður eins nógv um at vera sansalig sum kynslig. Kynslívið hevur ávirkan á tankar, kenslur, handligar og samveru okkara og harvið eisini bæði á sálarliga og kropsliga heilsu okkara.
Tá ið heilsa og sálarlig heilsa er ein grundleggjandi mannarættur, merkir
tað samstundis, at kynslig heilsa eisini er grundleggjandi mannarættur.”[1]
----
Í veruleikanum skulu vit inn í kjarnin av tí at vera eitt menniskja. Ráðstevnan í dag eitur “Bryt tabut!” Yvirskriftin boðar frá, at her er nakað, vit eiga at taka í álvara. Somuleiðis eru her viðurskifti, sum vit eiga at gerast betri til at taka upp – bæði við hvønn annan og við tey, sum kenna seg ovbyrjað av at stríðast við tað, sum á mangan hátt er fyritreyt fyri góða lívinum. Hetta er ikki, sum vit kanska hava lyndi til at hugsa, ósømiligt at tosa um ella ov viðkvæmt at taka upp. Tí einans við at seta orð á hetta, gerst tað natúrligt.
Vit tosa ikki bara um kynslív hjá fólki, ið bera brek, men eisini um kynsligan ágang. Fyrst skulu vit staðfesta, at vit, sum bera brek, hava eitt kynslív. Síðani kunnu vit staðfesta, at vit, sum bera brek, kunnu vera í størri vanda fyri at vera fyri kynsligum ágangi. Hetta er ein álvarslig avbjóðing.
Í kunning frá Almannaráðnum um ráðstevnuna verður enntá staðfest: “At fólk, sum bera brek, eru fyri ágangi, tað vita vit. Gransking aðrastaðni vísir, at hesi fólk eru í størri vanda fyri ágangi, enn onnur fólk. Og samstundis fáa tey minni stuðul, eftirsum vit hava lyndi til at síggja skerda førleikan ella brekið, heldur enn sjálvan ágangin.”
Víðari stendur, at “tað er trupult at tosa um kynsligan ágang og annan harðskap. Uppaftur truplari vísir tað seg at vera, tá viðkomandi, sum er fyri ágangi, ber eitthvørt brek.”[2]
Júst tí hevur Almannamálaráðið og Sig frá, saman við Nordisk Velfærdscenter, skipað fyri norðurlendsku ráðstevnuni – takk fyri tað.
----
Sum eg byrjaði við, so skulu vit sjálvandi kenna rættindi okkara, men vit skulu samstundis gerast betur til at kenna okkum sjálvi. Vit, sum bera brek, eru als ikki øðrvísi enn onnur. Og tí er tað óivað óneyðugt mær at siga tykkum, hvussu stór hendan avbjóðingin í veruleikanum er, tí vit eru øll so ótrúliga ymisk – eins og øll onnur.
Fyri okkum kann tað eisini vera ein avbjóðing at kenna okkum sjálvi, og tí hava summi okkara brúk fyri hjálp til hetta. Samskifti, vegleiðing, ráðgeving, samvera og møguleikar at vera virkin og læra at kenna egin mørk – tað er tað, sum hevur stóran týdning at fáa at virka.
Eg kann stutt vísa til ST sáttmálanum um rættindi hjá einstaklingum, ið bera brek.
(Grein 17) Ein og hvør, ið ber brek, hevur rætt til virðing fyri sínum likamliga og sálarliga sjálvræðisrætti á jøvnum føti við onnur.
(Grein 16) Føroyar skulu taka øll hóskandi stig til at verja fólk, ið bera brek, fyri einari og hvørjari eyðræning, harðskapi og misnýtslu, og eisini viðurskiftum sum viðvíkja kyni.
Tryggjast skal kyns- og aldursstýrd ráðgeving og stuðul til fólk, ið bera brek, og teirra avvarðandi og hjálparar, eisini við at geva upplýsing og uppvenjing í, hvussu ein sleppur undan, verður varugur við og boðar frá tilburðum við eyðræning, harðskapi og misnýtslu.
(Grein 23) Beinast skal burtur mismunur móti fólki, sum bera brek í øllum viðurskiftum, sum viðvíkja giftarmáli, familju, foreldraskapi og persónligum sambandi á jøvnum føti við onnur til tess at tryggja... (a.) at rætturin hjá øllum fólkum í giftingarførum aldri, sum bera brek, til at gifta seg og stovna familju, sum byggir á frælst og fult samtykki hjá báðum framtíðarhjúnafeløgunum, verður viðurkendur.
Rættindini eru staðfest. Men ráðstevnan bæði í gjár og í dag “Brut tabut!” boðar frá, at her er nakað at arbeiða við. Skyldurnar, sum Føroyar – eg og tú – hava mótvegis teimum, ið hava avbjóðingar, eru staðfest, men spurningurin er, hvussu vit laga umstøðurnar soleiðis, at hetta gerast veruleiki.
Eg fari í dag ikki at gera meg klóka upp á tey stóru tabuini, sjálvt kynslívið ella um vandan fyri kynsligum ágangi ella harðskapi. Tað lati eg tykkum fakfólk, sum skulu luttaka í dag, gera. Eg fari tó at staðfesta, at her eigur munagott arbeiði at gerast, so vit kenna betur til føroysku viðurskiftini hesum viðvíkjandi. Tí vil eg staðiliga heita á tykkum øll og politiska myndugleikan, ikki longur at lata hetta vera eitt tabu. Hetta er ein veruleiki, sum vit eiga at seta orð á, gera nakað við og als ikki at góðtaka.
----
At fólk yvirhøvur skulu ivast í mínum rættindum, fyri síðani at ivast í, um vit, sum bera brek, hava tørv á einum kynslívi, gera meg ørkymlaðan. Hetta er einki at ivast í. Eins og øll onnur hava vit rættindi og skulu eisini hava møguleika til eitt kynslív, sjálvandi um vit ynskja tað – eins og øll onnur.
Í 1982 giftust Joni Eareckson og Ken Tada. Tá góvu tey hvør øðrum sítt ja at liva saman í viðgongd og mótgongd og harumframt alt tað, sum sermerkt við Joni – tann veruleika, at hon hvørki fekk brúkt armar ella bein og var bundin til koyristól. Júst her liggur ofta tað, sum onnur kunnu ræðast.
Ken sigur, at fólk undraðust á, at ein maður, sum var væl fyri sá nakað í eini kvinnu, ið bar brek. Hvat var dragandi ella eggjandi í tí, og hvat sá hann í henni? Ken sá nakað, sum fleiri onnur ikki sóu. Hann sigur, at tey, sum kenna Joni, vita, at hon hevur eitt vakurt hjarta og hon er vøkur innan. Eg gjørdist forelskaður í henni.
Joni sigur, at hon var bangin, tá ið hon møtti Ken, sjálvt um hon helt, at hon hevði livað nóg leingi einsamøll. Hon ferðist nógv og dámdi sítt frælsi, men hinvegin visti hon, at eingin hevði nakrantíð spurt hana um at koma út við sær.
Joni og Ken møttust og komu at kennast, og eitt kvøldið bjóðaði hann henni út. Hann var søgulærari og næmingarnir undraðust á, at hann vandi so nógv. Men tað, sum Ken visti, var, at um hann skuldi bjóða Joni út, so mátti hann gera tað sjálvur, eisini at lyfta hana úr og í koyristólin.
Og hetta var bara byrjanin til tað, sum slettis ikki líkist teimum vanligu, vøkru og einføldu romantisku søgunum, vit vanliga siga hvør øðrum.
Fyrstu ferð tey vóru úti, fóru tey í biograf, og tað kvøldið mátti Ken bæði skifta posan og tøma posan við pissi aftan fyri eitt træ. Ja, tað, sum fer inn, má eisini út aftur, men tað høvdu tey ikki hugsað um, áðrenn tey fóru frá húsum.
Vinirnir høvdu ávarað Ken, og teir royndu at fáa tey at fara burtur saman eitt vikuskifti einsamøll, so hann veruliga kundi síggja, hvussu stór avbjóðingin var. Men hann noktaði, hóast tað var eitt hav av ósvaraðum spurningum um, hvussu hetta fór at ganga.
Og tey fyrstu árini vóru trupul, tí Ken mátti gera alt einsamallur. Hann mátti vaska smyrslið av andlitinum hjá Joni, hjálpa henni á vesi og venda henni í songini um náttina, tí tað kundi hon heldur ikki. Hann undirvísi um dagin og keypti inn eftir arbeiðstíð. Hetta kravdi nógv meira, enn hann hevði hugsað og væntað. Tað var kropsliga møðandi og sálarliga ein avbjóðing.
Einaferð segði hann við Joni, at hann kendi tað, sum var hann komin í eina fellu – og hendan kenslan gav honum skuldarkenslu.
Her var samveran og samtalan góð. Joni svaraði bara: “Um eg var tú, so hevði eg følt akkurát tað sama. Tað er ikki tín feilur.”
Tá gjørdu vit av ikki at fylla hvønn annan við vreiði, men heldur at biðja um hjálp og at vera opin og erlig við hvønn annan og loysa trupulleikar við at tosa um teir, heldur enn at goyma ella grava teir niður.
Sum Joni sigur: “Eg haldi, at tað er ein fyrimunur, at eg giftist við besta vini mínum. Brek hevur ikki verið í vegin fyri kropsliga nærleika okkara, men vit vita og hava roynt, at tað er meira í romantikki og kynslívi, enn tað sum hendir frá beltinum og niður.”
Tað er alt hetta, bæði tað vakra og avbjóðingarnar, skulu vit tora at seta orð á.
----
Um tit spyrja meg, sum ein, ið ber brek, so haldi eg, at vit eiga at styrkja um persónligu bondini. Hervið eiga vit at gera grundleggjandi rættindini galdandi og gera karmar soleiðis, at fólk, ið bera brek, fáa møguleika at læra seg sjálvan at kenna, um neyðugt at fáa dygdargóða undirvísing og ráðgeving – so tey ikki t.d. sjálvi sita eitt nú á netinum og leita sær ósáldaða vitan, sum sjáldan hevur nakað við veruleikan at gera – fáa møguleika at koma út, vera saman við øðrum og um á nakran hátt gjørligt at møtast og natúrliga gerast góð við ein, sum tey eisini kunnu luta lívið saman við.
Ja, kynslív hevur týdning, tó hevur umsorgan, nærleiki, kærleiki og góðar løtur saman, uttan at kynslívið endiliga er í miðdepli, stóran týdning.
Joni Eareckson Tada hevur sagt: “Um tú veruliga trýrt uppá virði á lívinum, so hevur tú umsorgan fyri teimum veikastu og mest viðbreknu borgarunum í samfelagnum.”
----
Við vón um at vit saman megna at knúsa hesi tabu, vil eg takka tykkum fyriskiparum og øllum tykkum, sum vísa hesum áhuga og vilja at gera nakað munagott hesum viðvíkjandi. Tá fara føroyingar at merkja, at her kunnu vit liva út rættin at vera tann, vit eru.
Takk fyri!


text:
Tá ið svarti deyði gekk í Føroyum í 1349, doyði í nógvum bygdum umvið alt ella alt fólkið. So eisini í Saksun. Har livdi bert ein arbeiðskona eftir.
Fyrr í tíðini komu flest øll fólk til várting, hvørt tó sjálvandi til tað tingstað, tað hoyrdi til. Eftirsum einki annað var á lívi í Saksun enn tann áðurnevnda arbeiðskona, fór eisini hon til tings í Kollafirði fyri at fáa sær rætt til alla Saksun.
Ynski hennara helt tingrætturin vera sera rímiligt. Men ein kvinna hevði tó ikki tey evnir til at fjálga um og fáa stórvegis burtur úr hesi ogn. Tí løgdu teir ta treyt á hana, at hon her á tingi mátti kjósa sær ein mann.
Millum teir, ið til tings vóru komnir, var eisini ein prúður unglingi úr Hesti. Arbeiðskonan hevði gott eyga á honum, fór at tosa við hann og beyð honum giftarmál. Jú, tað var gaman í! Tí umframt Saksun so tók henda genta seg sera væl út ímillum fólk.
Alt hitt varð so greitt av tingrættinum. Og arbeiðskonan kundi fara heimaftur frá síni tingferð í Kollafirði sum eigari av Saksun og við einum góðum og vøkrum dreingi umframt.
Andreas Weihe: “Søga og søgn”, 1933